CELEX: 32021D1037
Language: hu
Date: 2021-06-16 00:00:00
Title: A Bizottság (EU) 2021/1037 végrehajtási határozata (2021. június 16.) a „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” elnevezésű európai polgári kezdeményezés nyilvántartásba vétele iránti kérelemről az (EU) 2019/788 európai parlamenti és tanácsi rendelet értelmében (Csak az angol nyelvű szöveg hiteles)

2021.6.25.   
               
               
                  HU
               
               
                  Az Európai Unió Hivatalos Lapja
               
               
                  L 226/36
               
            
         A BIZOTTSÁG (EU) 2021/1037 VÉGREHAJTÁSI HATÁROZATA
         (2021. június 16.)
         a „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” elnevezésű európai polgári kezdeményezés nyilvántartásba vétele iránti kérelemről az (EU) 2019/788 európai parlamenti és tanácsi rendelet értelmében
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló (1), 2019. április 17-i (EU) 2019/788 európai parlamenti és tanácsi rendeletre és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A Bizottsághoz 2021. április 22-én nyilvántartásba vételi kérelmet nyújtottak be a „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” elnevezésű európai polgári kezdeményezés tekintetében.
                  
               
                     (2)
                  
                  
                     A kezdeményezés céljai a következők: „Felszólítjuk az Európai Bizottságot, hogy terjesszen elő egy uniós jogalkotási aktust, mely: betiltja a fosszilis tüzelőanyagokról, illetve a fosszilis tüzelőanyagokkal meghajtott légi, közúti és vízi közlekedésről (kivéve az általános gazdasági érdekű közlekedési szolgáltatásokról) szóló reklámokat, betiltja a fosszilistüzelőanyag-piacon aktív – különösen a fosszilis tüzelőanyagok kitermelésével, finomításával, forgalmazásával, elosztásával vagy eladásával foglalkozó – vállalkozások reklámjait; betiltja a második pontban meghatározott vállalkozások szponzori tevékenységét, vagy a fosszilis tüzelőanyagokra utaló védjegyek vagy kereskedelmi megnevezések használatát. Ez a törvény uniós hatáskörbe tartozna, miután a fogyasztóvédelem fokozását, illetve magas szintű közegészség- és környezetvédelmet célzó belső piaci szabályozást foglalna magában. A jogszabály növelné az éghajlatváltozásért és más környezeti és egészségügyi károkért felelős termékekkel és technológiákkal kapcsolatos tájékozottságot. Ezáltal előmozdítaná az uniós környezet- és fogyasztóvédelmi szakpolitikák által kitűzött célok elérését a fosszilis tüzelőanyagokkal kapcsolatos reklámokra és szponzori tevékenységekre vonatkozó szabályok harmonizációján keresztül. Ez utóbbi olyan megosztott hatáskörökbe tartozna, mint a belső piac, a környezetvédelem és a fogyasztóvédelem (lásd az Európai Unió működéséről szóló szerződés 4. cikkét).”
                  
               
                     (3)
                  
                  
                     A kezdeményezés tárgyáról, célkitűzéseiről és hátteréről szóló további részleteket egy melléklet tartalmazza. A melléklet elsősorban azt tisztázza, hogy a kezdeményezés a fosszilis tüzelőanyagok közül az olajat, a fosszilis gázt és a szenet érinti. Továbbá tisztázza a javasolt/kért tilalom hatályát, melynek – a szervezők szerint – minden közvetlen vagy közvetett promócióra és reklámra, illetve bármilyen ingyenes vagy promóciós célú terjesztésre vagy szponzori kapcsolatra ki kell terjednie; a tilalmat mind online és offline alkalmazni kell, és különösen a sport, az oktatás, a tudomány, a nyilvános rendezvények és a harmadik felek részvételével zajló médiaesemények keretei között megjelenő reklámokra és szponzori tevékenységekre kell kiterjednie. A melléklet végül a következőképpen magyarázza a kezdeményezés mögötti okokat: (1) „A fosszilis tüzelőanyagok állandósítják az éghajlati válságot, és nem lenne szabad reklámozni őket”, (2) „A fosszilis tüzelőanyagok közegészségügyi válsághoz vezettek, és nem lenne szabad reklámozni őket”, (3) „A fosszilistüzelőanyag-vállalatok félrevezetik a fogyasztókat, és néhányukról megállapították, hogy nem tartja be a reklámokra vonatkozó iránymutatásokat” és (4) „A fosszilis tüzelőanyagokhoz kapcsolódó szponzori tevékenységeket politikai haszonszerzés céljára használják”.
                  
               
                     (4)
                  
                  
                     A szervezői csoport egy jogiaktus-tervezetet is benyújtott „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” címmel. A jogiaktus-tervezet hatálya a következőkre terjeden ki: a „fosszilis tüzelőanyagok reklámozása, a fosszilis tüzelőanyagokkal kapcsolatos vállalkozások, és azok promóciója a) a sajtóban és más nyomtatott kiadványokban; b) az audiovizuális kereskedelmi közlemények minden formájában; c) a rádiós műsorszórásban; d) az információs társadalommal összefüggő szolgáltatásokban; és e) a fosszilis tüzelőanyagokkal kapcsolatos szponzori tevékenységeken keresztül, ideértve a fosszilis tüzelőanyagok ingyenes vagy árengedménnyel történő terjesztését.”
                  
               
                     (5)
                  
                  
                     Amennyiben a kezdeményezés célja a környezet minőségének megőrzése, védelme és javítása, az emberi egészség védelme és a természeti erőforrások körültekintő és észszerű hasznosítása, a Bizottság hatáskörrel rendelkezik arra, hogy a Szerződés 192. cikke alapján jogi aktust fogadjon el.
                  
               
                     (6)
                  
                  
                     Amennyiben a nemzeti szabályozások között olyan eltérések vannak, melyek akadályozzák a kereskedelmet és gátolják az alapvető szabadságok érvényesülését, és ezáltal közvetlenül érintik a közös piac működését, illetve amelyek a verseny érzékelhető torzulásához vezetnek, a Bizottság hatáskörrel rendelkezik arra, hogy a tagállamok törvényi, rendeleti vagy közigazgatási rendelkezéseit közelítő jogi aktust fogadjon el, melyek célja a belső piac megteremtése és működése az Európai Unió működéséről szóló szerződés 114. cikke alapján.
                  
               
                     (7)
                  
                  
                     A fenti okokból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (8)
                  
                  
                     Ez a következtetés nem érinti annak vizsgálatát, hogy a Bizottság fellépéséhez szükséges konkrét tényszerű és tartalmi feltételek – beleértve az arányosságot és az alapvető jogokkal való összeegyeztethetőséget – ebben az esetben teljesülnének-e.
                  
               
                     (9)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a javaslat megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (10)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (11)
                  
                  
                     A „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” elnevezésű kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” elnevezésű kezdeményezést nyilvántartásba kell venni.
         
         
            2. cikk
            E határozat címzettjei a „Tiltsák be a fosszilis tüzelőanyagokkal kapcsolatos reklámokat és szponzori tevékenységeket!” elnevezésű polgári kezdeményezés szervezői, akiket kapcsolattartó személyként Silvia PASTORELLI és Sílvia DÍAZ PÉREZ képvisel.
         
         
            Kelt Brüsszelben, 2021. június 16-án.
            
               
                  a Bizottság részéről
               
               Věra Jourová
               
                  alelnök
               
            
         
         
            (1)  HL L 130., 2019.5.17., 55. o.